Motor oortrek met koeëlgate ná skietery op R21Die Toyota Land Cruiser ná die voorval. (Foto: Verskaf) ŉ Ondersoek is deur die polisie van stapel gestuur nadat ŉ groep rowers Dinsdag op ŉ motor op die R21-snelweg in die rigting van Kempton Park, Johannesburg, losgebrand het. Twee mense is gedurende dié skietery beseer waarna hul motor oortrek met koeëlgate langs die snelweg gelaat is. Kapt. Kay Makhubela, Gauteng-polisiewoordvoerder, het die voorval aan Maroela Media bevestig. Volgens Makhubela het ŉ groep van agt tot tien rowers in twee motors gister omstreeks 12:00 ŉ wit Toyota Land Cruiser op die R21 agternagesit waartydens talle skote afgevuur is om die motor tot stilstand te bring en die mense te beroof. Die insittendes van dié motor is in die spervuur raakgeskiet waarna hulle naby Emperor’s Palace beheer oor die voertuig verloor en eindelik langs die snelweg tot stilstand gekom het. Die Toyota Land Cruiser ná die voorval. (Foto: Verskaf) Makhubele verduidelik dat die polisie intussen na die toneel ontbied is waarna ŉ skietery tussen die polisie en die verdagtes ontstaan het. Die verdagtes het met leë hande op die vlug geslaan. Makhubele verduidelik dat die rowers glo op soek was na goud wat later deur die polisie in die motor ontdek is. Dit is onduidelik wat die beraamde waarde van dié fonds is. Die beseerdes is op die toneel behandel waarna hulle na ŉ hospitaal geneem is vir verdere mediese behandeling, het Makhubele gesê. Niemand is nog in verband met die voorval in hegtenis geneem nie. Die polisie ondersoek ŉ saak van poging tot moord en poging tot roof.